આટલું ઓછું હોય તેમ બેંકોએ મિનિમમ બેલેન્સના નિયમ હેઠળ સીધા અકાઉન્ટમાંથી રુપિયા કાપવા શરુ કરી દીધા. લોકોએ એ પણ જોયું કે, વિજય માલ્યા જેવા અનેક ડિફોલ્ટરો બેંકોના કરોડો રુપિયાનું ફૂલેકું ફેરવીને વિદેશમાં મોજ કરતા હતા. સામે તેમણે લીધેલી લોનનો એક હપ્તો ચૂકી જવાય તો બેંકો દંડ ફટકારતી હતી. ગ્રામીણ વિસ્તારો મોટાભાગે કૉ.ઑપરેટિવ બેંકો પર નિર્ભર હતા. તેમાં કૌભાંડો બહાર આવતા ખેડૂતોમાં ભય પેઠો. તેમના માટે એ નક્કી કરવું મુશ્કેલ બની ગયું કે વિશ્વાસ કોના પર કરવો. નોટબંધીના કારણે ગામડામાં પણ લોકો ઓનલાઈન પેમેન્ટ વિશે જાણવા મજબૂર બન્યા. પેટીએમ સહિતના ટ્રાન્ઝેક્શન કરતા થયા, પણ નોટબંધીની અસર ઘટતા ફરી પાછા કેશ તરફ વળી ગયા છે. સરકારી સિસ્ટમમાં આમ પણ લોકોને અવિશ્વાસ હતો એમાં નોટબંધીએ બળતામાં ઘી હોમવાનું કામ કર્યું. ભારત પહેલા નાઈજિરિયા, ઘાના, પાકિસ્તાન, ઝિમ્બામ્વે, ઉત્તર કોરિયા, સોવિયેત યુનિયન, ઓસ્ટ્રેલિયા, મ્યાનમાર એમ આઠ દેશોએ નોટબંધીનો અખતરો કરેલો પણ એકેય વખત તે સફળ રહી નથી તે ઈતિહાસ છે. સરકારે કમ સે કમ તેમાંથી ધડો લીધો હોત તો પણ ઘણું હતું.”